Talle beseer toe polisie, stakers bots | Maroela Media
Talle beseer toe polisie, stakers bots
Sibanye-Stillwater sê etlike van sy werkers is beseer, van wie een kritiek, ná gewelddadige optrede deur groepe stakende Amcu-lede naby sy Beatrixmyn in die Noord-Vrystaat.
"Dit spyt Sibanye-Stillwater om te moet sê die gewelddadige optrede deur groepe Amcu-lede in die omgewing van die Beatrixmyn duur voort," het die mynmaatskappy Dinsdagmiddag gesê.
Talle werkers ontvang mediese behandeling.
"In die vroeë oggendure van 11 Desember was daar talle botsings tussen die Suid-Afrikaanse Polisiediens en groot groepe Amcu-lede wat daartoe gelei het dat etlike werknemers beseer is. Talle werkers ontvang mediese behandeling, van wie een ongelukkig in 'n kritieke toestand is."
Die maatskappy sê die voorvalle het buite die afgebakende betooglinie plaasgevind, 'n duidelike oortreding van die hofbevel wat die maatskappy by die arbeidshof gekry het asook die betogingsreëls wat verlede maand deur die Kommissie vir Versoening, Bemiddeling en Arbitrasie neergelê is.
Drie weke gelede het sowat 15 000 werkers wat by Amcu geaffilieer is met 'n staking by Sibanye se Suid-Afrikaanse goudbedrywighede begin nadat hulle 'n loonooreenkoms oor drie jaar verwerp het waartoe drie ander vakbonde ingestem het. Hulle eis 'n aanpassing van R1 000 per jaar oor drie jaar, terwyl die ander vakbonde R700 in die eerste twee en R825 in die derde jaar aanvaar het.
Die ooreenkoms met die ander vakbonde is ver bokant die inflasiekoers.
Maar die maatskappy sê die huidige ooreenkoms wat hulle met die Nasionale Unie van Mynwerkers, Solidariteit en UASA bereik het, is ver bokant die inflasiekoers en bring die maandelikse pakket van intreevlakwerknemers op meer as R16 500 in die derde jaar te staan.
Volgens Sibanye bly die situasie by veral die Beatrixmyn gespanne terwyl stakers steeds niestakende werkers intimideer, eiendom beskadig en toegang tot die maatskappy se mynpersele bemoeilik.
Die bestuur het 'n beroep op Amcu-leiers gedoen om verantwoordelikheid vir hul lede se gedrag en veiligheid te aanvaar deur te verseker dat hulle betogingsreëls gehoorsaam.
myn Sibanye-Stillwater staking
Dit spyt my om te se dat hulle nogsteeds nie kan sien dat hulle tweede kom nie .
Op die einde van die dag verllor hulle nog hulle werk ook want dan is daar nie meer geld om hulle te betaal nie .Die storie van die nuwe sa hool .
Dis tyd dat die ANC regering ophou slaphandjies sit terwyl anargiste en kriminele mense se lewens in gevaar stel en eiendom beskadig.
Glo die regering werklik geld groei aan bome wanneer eiendom beskadig word?
Dit spyt my dat die mense van SA nie kan sien dat daar n Arab Spring situasie in SA besig is om te ontwikkel as na al die geweldadige betogings gekyk word nie hierdie gaan net erger word dink julle die ou van BLF maak verniet sulke mooi beloftes
Die unies se "tande" sal getrek MOET word om die land se ekonomie te red.En stakers wat neergelegde reels oortree moet tronk toe en afgedank word.Hier is 'n oor aanbod van arbeid in ons land.